ET Euroopa Liidu Teataja C 79/1

NÕUKOGU ARVAMUS

18. jaanuar 2005,

Luksemburgi ajakohastatud lähenemisprogrammi 2004—2007 kohta

(2005/C 79/01)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta (1) ja eriti selle artikli 5 lõiget 3,

võttes arvesse komisjoni soovitust,

pärast konsulteerimist majandus- ja sotsiaalkomiteega,

ON ESITANUD KÄESOLEVA ARVAMUSE:

18. jaanuaril 2005 kontrollis nõukogu Luksemburgi ajakohastatud lähenemisprogrammi, mis hõlmab ajavahemikku 2004–2007. Ajakohastatud programm vastab üldjoontes andmenõuetele, mis on esitatud muudetud tegevusjuhendis stabiilsus- ja lähenemisprogrammide sisu ja vormi kohta. Eelkõige puuduvad mõned nõutavad andmed makromajanduslike prognooside kohta.

Ajakohastatud programmi kohaselt on SKT reaalkasv 2004. aastal 4,4 % (2003. aastal 2,9 %). Prognoositud kasv aeglustub 2005. aastal 3,8 %ni ja 2006. aastal 3,3 %ni, kiirenedes 2007. aastal 4,3 %ni. Praegu olemasolevate andmete kohaselt kajastab see stsenaarium usutavaid kasvuprognoose.

Ajakohastatud programmi eelarvestrateegia eesmärk on veidi vähendada eelarvepuudujääki 2004. aastale prognoositud 1,4 %lt SKTst 1,0 %ni SKTst 2005. aastal. 2006. ja 2007. aastal jääb puudujääk 2005. aasta tasemele ning nii tulude kui kulude osatähtsus SKTst jääb eeldatavasti samaks. See erineb positiivselt 2003. aasta ajakohastatud programmist, milles esitati tunduvalt vähemoptimistlikud kasvuväljavaated kui 2004. aasta programmis ning eeldati, et valitsemissektori puudujääk suureneb 0,6 %lt SKTst 2003. aastal ligikaudu 2 %ni ülejäänud programmiperioodi jooksul. Komisjoni talituste ühise metoodika abil tehtud arvutuste alusel prognoositakse, et 2005. aastal tekib tsükliliselt kohandatud ülejääk 0,3 % SKTst ning see suureneb järkjärgult 2,0 %ni SKTst 2007. aastal, peegeldades prognoositavat suuremat negatiivset toodangumahu tühikut. Toodangumahu tühiku ja seega ka tsükliliselt kohandatud tasakaalu prognoosid sisaldavad Luksemburgi puhul siiski ka tavatult suurt ebakindlust seoses riigi majanduse väga eriliste omadustega, ning nendesse näitajatesse tuleks suhtuda väga ettevaatlikult. Programmiperioodi jooksul jääb riigi investeeringute suhe SKTsse enam-vähem samaks. See on ligikaudu 5 % SKTst, mis on oluliselt üle ELi keskmise.

programmi eelarveprognooside riskid tunduvad olevat enam-vähem tasakaalustatud. Ühelt poolt on Luksemburgi tuluprognoosid nagu alati ettevaatlikud ja 2004. aasta eelarve tulemus võib olla praegu prognoositavast oluliselt parem, mis võib olla soodsaks aluseks programmi ülejäänud aastatele. Teiselt poolt nähakse programmis siiski ette avalike kulude kasvu aeglustumist, mis on viimastel aastatel olnud väga kiire, kuid ei esitata üksikasjalikke meetmeid, mis võiksid aidata selle saavutamist. Programmi eelarvealased põhimõtted tunduvad tagavat piisava varu tavaliste tsükliliste kõikumiste korral, et ei ületataks 3 % puudujäägiläve. Need tunduvad olevat piisavad, et säilitada programmiperioodil (alates 2005. aastast) stabiilsuse ja kasvu paktiga nõutav keskpika perioodi tsükliliselt kohandatud tasakaalulähedane eelarveseisund.

Prognoositakse, et väga madal võla suhe väheneb veelgi programmiperioodi jooksul – 5,0 %lt SKTst 2004. aastal 4,5 %ni SKTst 2007. aastal. Kogu netovara seisund on veelgi soodsam seoses märkimisväärsete finantsvaradega, ligikaudu 50 % SKTst, mis on viimastel aastatel kogunenud fiskaalülejäägid.

Luksemburg tundub olevat soodsas olukorras seoses riigi rahanduse pikaajalise jätkusuutlikkusega. Kogu netovara positiivne seisund võib eeldatavasti korvata vähemalt osaliselt vananemisega seotud kulud tulevikus. Kuid pensionisüsteemis halveneb maksjate ja hüvitisesaajate suhe isegi soodsa stsenaariumi korral, kui tööhõive kasvab jätkuvalt nii erakordselt kiiresti kui viimase kahekümne aasta jooksul. Seetõttu tuleks jääda tagasihoidlikuks ja tagada valitsemiskulude vastavus tuludele ning jätkata reservide kogumise poliitikat. Samal ajal tuleks võtta meetmed, et tõsta praegust (eriti vanemate) elanike madalat tööhõivemäära.

Tabel: Tähtsamate makromajanduslike ja eelarveliste prognooside võrdlus

2005 2006 2007 Reaalne SKT Reaalne SKT (muutus, %) SP nov 2004 4,4 3,8 3,3 4,3 KOM sügis 2004 4,0 3,5 3,6 e.k. SP nov 2003 2,0 3,0 3,8 e.k. THHI inflatsioon (%) SP nov 2004 2,6 3,2 1,5 1,7 KOM sügis 2004 3,0 2,3 1,6 e.k. SP nov 2003 1,5 1,3 1,2 e.k. Valitsemissektori eelarve tasakaal (% SKTst) SP nov 2004 – 1,4 – 1,0 – 0,9 – 1,0 KOM sügis 2004 (3) – 0,8 – 1,6 – 2,0 e.k. SP nov 2003 – 1,8 – 2,3 – 1,5 e.k. Esmane tasakaal (% SKTst) SP nov 2004 – 1,2 – 0,9 – 0,8 – 0,9 KOM sügis 2004 (3) – 0,6 – 1,4 – 1,8 e.k. SP nov 2003 – 1,6 – 2,1 – 1,5 e.k. Tsükliliselt kohandatud tasakaal (% SKTst) SP nov 2004 (2) – 0,7 0,3 1,4 2,0 KOM sügis 2004 (3) 0,4 0,3 0,7 e.k. SP nov 2003 (2) 0,9 1,0 2,2 e.k. valitsemissektori koguvõlg (% SKTst) SP nov 2004 5,0 5,0 4,6 4,5 KOM sügis 2004 (3) 4,9 4,8 4,7 e.k. SP nov 2003 5,2 5,0 4,4 e.k. Allikad: Stabiilsusprogramm (SP); komisjoni talituste majandusprognoosid (KOM); komisjoni talituste arvutused.

(1) EÜT L 209, 2.8.1997, lk 1.

(2) Komisjoni talituste arvutused programmis sisalduva teabe alusel.

(3) Koostatud enne 2005. aasta eelarve esitamist.

Allikad:

Stabiilsusprogramm (SP); komisjoni talituste majandusprognoosid (KOM); komisjoni talituste arvutused.